title: Provedbena uredba Komisije (EU) 2015/2012 оd 11. studenoga 2015. o utvrđivanju provedbenih tehničkih standarda u vezi s postupcima za odluke o određivanju, izračunu i uklanjanju kapitalnih dodataka u skladu s Direktivom 2009/138/EZ Europskog parlamenta i Vijeća (Tekst značajan za EGP)

text:
               12.11.2015

               HR

               Službeni list Europske unije

               L 295/5

         PROVEDBENA UREDBA KOMISIJE (EU) 2015/2012
   оd 11. studenoga 2015.
   o utvrđivanju provedbenih tehničkih standarda u vezi s postupcima za odluke o određivanju, izračunu i uklanjanju kapitalnih dodataka u skladu s Direktivom 2009/138/EZ Europskog parlamenta i Vijeća
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2009/138/EZ Europskog parlamenta i Vijeća od 25. studenoga 2009. o osnivanju i obavljanju djelatnosti osiguranja i reosiguranja (Solventnost II) (1), a posebno njezin članak 37. stavak 8. treći podstavak,
   budući da:

               (1)

               Direktivom 2009/138/EZ predviđa se mogućnost da nadzorna tijela odrede kapitalni dodatak za društvo za osiguranje ili društvo za reosiguranje. Potrebno je predvidjeti postupke za odluke o određivanju, izračunu i uklanjanju kapitalnih dodataka.

               (2)

               Kako bi se društvu za osiguranje ili društvu za reosiguranje omogućilo podnošenje informacija i razloga kojima se može smanjiti ili dovesti u pitanje potreba za kapitalnim dodatkom prije donošenja odluke o određivanju kapitalnog dodatka, nadzorno tijelo trebalo bi društvu za osiguranje ili društvu za reosiguranje omogućiti da navede razloge protiv određivanja kapitalnog dodatka.

               (3)

               Suradnja društva za osiguranje ili društva za reosiguranje s nadzornim tijelom ključna je u cilju osiguranja učinkovitosti kapitalnog dodatka kao nadzorne mjere. Kako bi se nadzornom tijelu omogućilo da kapitalni dodatak utemelji na točnim i ažuriranim informacijama, društvo za osiguranje ili društvo za reosiguranje trebalo bi na zahtjev nadzornog tijela izračunati kapitalni dodatak.

               (4)

               Kako bi se društvu za osiguranje ili društvu za reosiguranje omogućilo da otkloni nedostatke koji su doveli do uvođenja kapitalnog dodatka, potrebno je utvrditi sadržaj odluke o određivanju kapitalnog dodatka.

               (5)

               Kako bi poduzeli odgovarajuće mjere, nadzorno tijelo i društvo za osiguranje ili društvo za reosiguranje ne bi se trebali oslanjati samo na godišnji pregled kapitalnog dodatka već bi trebali proaktivno nadzirati okolnosti koje su dovele do određivanja kapitalnog dodatka. U tu svrhu društvo za osiguranje ili društvo za reosiguranje trebalo bi nadzornom tijelu dostaviti izvješća o napretku u otklanjanju nedostataka koji su doveli do uvođenja kapitalnog dodatka. Potrebno je predvidjeti i postupak za reviziju odluka o kapitalnom dodatku ako je došlo do značajne promjene u okolnostima koje su dovele do određivanja kapitalnog dodatka.

               (6)

               Ova se Uredba temelji na nacrtu provedbenih tehničkih standarda koji je Komisiji dostavilo Europsko nadzorno tijelo za osiguranje i strukovno mirovinsko osiguranje.

               (7)

               Europsko nadzorno tijelo za osiguranje i strukovno mirovinsko osiguranje provelo je otvoreno javno savjetovanje o nacrtu provedbenih tehničkih standarda na kojem se temelji ova Uredba, analiziralo je moguće povezane troškove i koristi te zatražilo mišljenje Interesne skupine za osiguranje i reosiguranje osnovane u skladu s člankom 37. Uredbe (EU) br. 1094/2010 Europskog parlamenta i Vijeća (2),

         DONIJELA JE OVU UREDBU:
   Članak 1.
   Obavješćivanje prije određivanja kapitalnog dodatka
   1.   Nadzorno tijelo obavješćuje dotično društvo za osiguranje ili društvo za reosiguranje o svojoj namjeri da odredi kapitalni dodatak i razlozima za određivanje kapitalnog dodatka.
   2.   Nadzorno tijelo određuje rok do kojeg društvo za osiguranje ili društvo za reosiguranje treba odgovoriti na obavijest iz stavka 1. Prije donošenja odluke nadzorno tijelo razmatra sve informacije koje joj je dostavilo društvo za osiguranje ili društvo za reosiguranje.
   Članak 2.
   Izračun kapitalnog dodatka
   Ako to zahtijeva nadzorno tijelo, društvo za osiguranje ili društvo za reosiguranje provodi izračun kapitalnog dodatka u skladu s pojedinostima koje odredi nadzorno tijelo.
   Članak 3.
   Pružanje informacija
   1.   Nadzorno tijelo može zahtijevati da društvo za osiguranje ili društvo za reosiguranje pruži informacije koje su potrebne za donošenje odluke o određivanju kapitalnog dodatka do roka koji utvrdi nadzorno tijelo.
   2.   Pri određivanju roka iz stavka 1., nadzorno tijelo posebnu pažnju posvećuje vjerojatnosti i ozbiljnosti bilo kojeg negativnog učinka na ugovaratelje osiguranja i korisnike osiguranja.
   3.   Društvo za osiguranje ili društvo za reosiguranje odmah obavješćuje nadzorno tijelo ako ne može poštovati rok iz stavka 1.
   Članak 4.
   Odluka o određivanju kapitalnog dodatka
   1.   Nadzorno tijelo u pisanom obliku obavještava društvo za osiguranje ili društvo za reosiguranje o svojoj odluci o određivanju kapitalnog dodatka.
   2.   Odluka nadzornog tijela mora biti dovoljno detaljna kako bi se društvu za osiguranje ili društvu za reosiguranje omogućilo da shvati koje mjere treba poduzeti ili koje nedostatke treba otkloniti kako bi se uklonio kapitalni dodatak.
   3.   Odluka iz stavka 2. uključuje:

               (a)

               razloge za određivanje kapitalnog dodatka;

               (b)

               metodologiju za izračun kapitalnog dodatka i iznos kapitalnog dodatka;

               (c)

               datum od kojeg se primjenjuje kapitalni dodatak;

               (d)

               prema potrebi, rok do kojeg društvo za osiguranje ili reosiguranje treba otkloniti nedostatke koji su doveli do određivanja kapitalnog dodatka;

               (e)

               prema potrebi, sadržaj i učestalost svakog izvješća o napretku koje se dostavlja u skladu s člankom 5.

         Članak 5.
   Izvješće o napretku
   U slučajevima utvrđenima u članku 37. stavku 1. točkama (b) i (c) Direktive 2009/138/EZ i ako to zatraži nadzorno tijelo, društvo za osiguranje ili društvo za reosiguranje obavješćuje nadzorno tijelo o napretku koji je postiglo u otklanjanju nedostataka koji su doveli do utvrđivanja kapitalnog dodatka i o relevantnim mjerama koje je poduzelo.
   Članak 6.
   Revizija kapitalnog dodatka
   1.   Nadzorno tijelo revidira uvedeni kapitalni dodatak ako postoji značajna promjena u okolnostima koje su dovele do određivanja kapitalnog dodatka.
   2.   Nakon revizije uvedenog kapitalnog dodatka nadzorno tijelo zadržava, mijenja ili uklanja kapitalni dodatak.
   Članak 7.
   Zadržavanje, mijenjanje ili uklanjanje kapitalnog dodatka
   Pri razmatranju hoće li zadržati, izmijeniti ili ukloniti kapitalni dodatak, nadzorno tijelo u obzir uzima bilo koje od sljedećih informacija:

               (a)

               informacije koje je društvo za osiguranje ili društvo za reosiguranje dostavilo tijekom procesa određivanja i izračuna kapitalnog dodatka;

               (b)

               informacije koje je nadzorno tijelo dobilo s pomoću postupka nadzornog pregleda i s pomoću bilo kakve naknadne nadzorne aktivnosti;

               (c)

               informacije dostavljene u izvješću o napretku ako ga je nadzorno tijelo zatražilo u skladu s člankom 5.;

               (d)

               sve ostale relevantne informacije u kojima se navodi značajna promjena u okolnostima koje su dovele do određivanja kapitalnog dodatka.

         Članak 8.
   Odluka o mijenjanju ili uklanjanju kapitalnog dodatka
   1.   Nadzorno tijelo bez odlaganja u pisanom obliku obavješćuje društvo za osiguranje ili društvo za reosiguranje o svojoj odluci o mijenjanju ili uklanjanju kapitalnog dodatka i o datumu stupanja na snagu te odluke.
   2.   Ako nadzorno tijelo odluči izmijeniti kapitalni dodatak, donosi novu odluku u skladu s člankom 4. stavcima 2. i 3.
   Članak 9.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 11. studenoga 2015.

            Za Komisiju

            Predsjednik

         Jean-Claude JUNCKER

      (1)  SL L 335, 17.12.2009., str. 1.

      (2)  Uredba (EU) br. 1094/2010 Europskog parlamenta i Vijeća od 24. studenoga 2010. o osnivanju Europskog nadzornog tijela (Europsko nadzorno tijelo za osiguranje i strukovno mirovinsko osiguranje), o izmjeni Odluke br. 716/2009/EZ i o stavljanju izvan snage Odluke Komisije 2009/79/EZ (SL L 331, 15.12.2010., str. 48.).


title: Provedbena uredba komisije (EU) br. 1376/2011 od 20. prosinca 2011. o upisu naziva u Registar zaštićenih oznaka izvornosti i zaštićenih oznaka zemljopisnog podrijetla (Mongeta del Ganxet (ZOI))

text:
               15/Sv. 20

               HR

               Službeni list Europske unije

               246

         32011R1376

               L 343/14

               SLUŽBENI LIST EUROPSKE UNIJE

         PROVEDBENA UREDBA KOMISIJE (EU) br. 1376/2011
   od 20. prosinca 2011.
   o upisu naziva u Registar zaštićenih oznaka izvornosti i zaštićenih oznaka zemljopisnog podrijetla (Mongeta del Ganxet (ZOI))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 510/2006 od 20. ožujka 2006. o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (1), a posebno njezin članak 7. stavak 4. prvi podstavak,
   budući da:

               (1)

               U skladu s člankom 6. stavkom 2. prvim podstavkom Uredbe (EZ) br. 510/2006, zahtjev Španjolske za registraciju naziva „Mongeta del Ganxet” objavljen je u Službenom listu Europske unije
                   (2).

               (2)

               Kako Komisija nije primila nijedan prigovor u smislu članka 7. Uredbe (EZ) br. 510/2006, taj bi naziv trebalo upisati u Registar,

         DONIJELA JE OVU UREDBU:
   Članak 1.
   Naziv naveden u Prilogu ovoj Uredbi ovime se upisuje u Registar.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 20. prosinca 2011.

            Za Komisiju, u ime predsjednika,

         Dacian CIOLOȘ

            Član Komisije

      (1)  SL L 93, 31.3.2006., str. 12.

      (2)  SL C 124, 27.4.2011., str. 16.

      PRILOG
      Poljoprivredni proizvodi navedeni u Prilogu I. Ugovoru namijenjeni prehrani ljudi:

         Razred 1.6.   Voće, povrće i žitarice, svježi ili prerađeni

      ŠPANJOLSKA
      Mongeta del Ganxet (ZOI)


title: Provedbena uredba Komisije (EU) 2016/1186 оd 20. srpnja 2016. o 249. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom

text:
               21.7.2016

               HR

               Službeni list Europske unije

               L 196/44

         PROVEDBENA UREDBA KOMISIJE (EU) 2016/1186
   оd 20. srpnja 2016.
   o 249. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 881/2002 od 27. svibnja 2002. o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom (1), a posebno njezin članak 7. stavak 1. točku (a) i članak 7.a stavak 5.,
   budući da:

               (1)

               U Prilogu I. Uredbi (EZ) br. 881/2002 navode se osobe, skupine i subjekti na koje se odnosi zamrzavanje financijskih sredstava i gospodarskih izvora u skladu s tom Uredbom.

               (2)

               Dana 15. srpnja 2016. Odbor za sankcije Vijeća sigurnosti Ujedinjenih naroda (UNSC) odlučio je izbrisati jednu fizičku osobu sa svojeg popisa osoba, skupina i subjekata na koje se primjenjuje zamrzavanje financijskih sredstava i gospodarskih izvora. Prilog I. Uredbi (EZ) br. 881/2002 trebalo bi stoga na odgovarajući način ažurirati.

               (3)

               Kako bi se osigurala učinkovitost mjera predviđenih ovom Uredbom, ova bi Uredba trebala odmah stupiti na snagu,

         DONIJELA JE OVU UREDBU:
   Članak 1.
   Prilog I. Uredbi (EZ) br. 881/2002 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 20. srpnja 2016.

            Za Komisiju,

            u ime predsjednika,

            Voditelj Službe za instrumente vanjske politike

      (1)  SL L 139, 29.5.2002., str. 9.

      PRILOG
      U Prilogu I. Uredbi (EZ) br. 881/2002 sljedeći unos pod naslovom „Fizičke osobe” briše se:

         „Aschraf Al-Dagma (alias Aschraf Al Dagma). Adresa: Njemačka. Datum rođenja: 28.4.1969.; Mjesto rođenja: (a) Abasan, Pojas Gaze, palestinsko područje; (b) Kannyouiz, palestinsko područje. Državljanstvo: nepoznato/palestinskog porijekla. Ostali podaci: (a) izbjeglička putna isprava izdana u Landratsamt Altenburger Land (Ured okružnog vijeća Altenburg), Njemačka, od 30.4.2000.; (b) povezan s Ismailom Abdallah Sbaitan Shalabi, Djamelom Moustfa i Mohamedom Abu Dhess. Datum određenja iz članka 2.a stavka 4. točke (b): 23.9.2003.”


title: Provedbena uredba Komisije (EU) br. 701/2013 оd 11. srpnja 2013. o upisu naziva u registar zaštićenih oznaka izvornosti i zaštićenih oznaka zemljopisnog podrijetla (East Kent Goldings (ZOI))

text:
               24.7.2013

               HR

               Službeni list Europske unije

               L 199/1

         PROVEDBENA UREDBA KOMISIJE (EU) br. 701/2013
   оd 11. srpnja 2013.
   o upisu naziva u registar zaštićenih oznaka izvornosti i zaštićenih oznaka zemljopisnog podrijetla (East Kent Goldings (ZOI))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Europskog parlamenta i Vijeća (EU) br. 1151/2012 od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               Uredbom (EU) br. 1151/2012 stavljena je izvan snage i zamijenjena Uredba Vijeća (EZ) br. 510/2006 od 20. ožujka 2006. o zaštiti oznaka zemljopisnog podrijetla i oznaka izvornosti za poljoprivredne i prehrambene proizvode (2).

               (2)

               U skladu s člankom 6. stavkom 2. Uredbe (EZ) br. 510/2006, zahtjev Ujedinjene Kraljevine za registraciju naziva „East Kent Goldings” objavljen je u Službenom listu Europske unije
                   (3).

               (3)

               Kako Komisija nije primila ni jedan prigovor u smislu članka 7. Uredbe (EZ) br. 510/2006, naziv „East Kent Goldings” potrebno je upisati u registar,

         DONIJELA JE OVU UREDBU:
   Članak 1.
   Naziv naveden u Prilogu ovoj Uredbi ovime se upisuje u registar.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 11. srpnja 2013.

            Za Komisiju, u ime predsjednika,
         Dacian CIOLOȘ

            Član Komisije

      (1)  SL L 343, 14.12.2012., str. 1.

      (2)  SL L 93, 31.3.2006., str. 12.

      (3)  SL C 285, 21.9.2012., str. 14.

      PRILOG
      Poljoprivredni proizvodi namijenjeni prehrani ljudi navedeni u Prilogu I. Ugovoru:

         Razred 1.8.   Ostali proizvodi iz Priloga I. Ugovoru (začini itd.)

      UJEDINJENA KRALJEVINA
      East Kent Goldings (ZOI)


title: Provedbena uredba Vijeća (EZ) br. 270/2010 od 29. ožujka 2010. o izmjeni Uredbe (EZ) br. 452/2007 o uvođenju konačne antidampinške pristojbe na uvoz dasaka za glačanje podrijetlom, između ostalog, iz Narodne Republike Kine

text:
               11/Sv. 82

               HR

               Službeni list Europske unije

               188

         32010R0270

               L 084/13

               SLUŽBENI LIST EUROPSKE UNIJE

         PROVEDBENA UREDBA VIJEĆA (EZ) br. 270/2010
   od 29. ožujka 2010.
   o izmjeni Uredbe (EZ) br. 452/2007 o uvođenju konačne antidampinške pristojbe na uvoz dasaka za glačanje podrijetlom, između ostalog, iz Narodne Republike Kine
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (1) („Osnovna uredba”), a posebno njezin članak 11. stavak 3.,
   uzimajući u obzir prijedlog koji je podnijela Komisija nakon savjetovanja sa Savjetodavnim odborom,
   budući da:
   1.   POSTUPAK

   1.1.   Mjere na snazi

               (1)

               Vijeće je Uredbom (EZ) br. 452/2007 (2) uvelo konačnu antidampinšku pristojbu na uvoz dasaka za glačanje podrijetlom, između ostalog, iz Narodne Republike Kine („NRK”). Mjere na snazi sastoje se od stope pristojbe ad valorem od 38,1 %, uz izuzetak pet izričito navedenih trgovačkih društava koja podliježu pojedinačnim stopama pristojbe.

         1.2.   Zahtjev za reviziju

               (2)

               Komisija je 2008. primila zahtjev za parcijalnu privremenu reviziju prema članku 11. stavku 3. Osnovne uredbe („privremena revizija”). Zahtjev, ograničen na ispitivanje dampinga, podnio je kineski proizvođač izvoznik Guangzhou Power Team Houseware Co. Ltd., Guangzhou („Power Team” ili „podnositelj zahtjeva”"). Stopa konačne antidampinške pristojbe koja se primjenjuje na podnositelja zahtjeva iznosi 36,5 %.

               (3)

               U svom je zahtjevu podnositelj zahtjeva tvrdio da su se okolnosti koje su dovele do uvođenja mjera promijenile i da su te promjene trajne prirode. Podnositelj zahtjeva dostavio je dokaze prima facie da daljnja primjena mjere na njezinoj trenutačnoj razini više nije potrebna kako bi se uklonio učinak dampinga.

               (4)

               Podnositelj zahtjeva posebno je tvrdio da sada posluje prema uvjetima tržišnog gospodarstva, tj. da ispunjava kriterije utvrđene u članku 2. stavku 7. točki (c) Osnovne uredbe. Stoga je podnositelj zahtjeva tvrdio da njegova uobičajena vrijednost mora biti utvrđena u skladu s člankom 2. stavkom 7. točkom (b) Osnovne uredbe. Usporedba njegove uobičajene vrijednosti i njegovih izvoznih cijena u Europsku uniju („EU”) upućivala je na znatno nižu dampinšku maržu u odnosu na trenutačnu razinu mjere.

               (5)

               Stoga se tvrdilo da daljnja primjena mjera na postojećoj razini, temeljenoj na razini dampinga koja je prethodno utvrđena, nije više potrebna kako bi se uklonio učinak dampinga.

         1.3.   Pokretanje revizije

               (6)

               Nakon što je, nakon savjetovanja sa Savjetodavnim odborom, utvrđeno da postoje dostatni dokazi za pokretanje privremene revizije, Komisija je odlučila pokrenuti privremenu reviziju u skladu s člankom 11. stavkom 3. Osnovne uredbe, po opsegu ograničenu na ispitivanje dampinga u pogledu podnositelja zahtjeva (3).

         1.4.   Dotični proizvod i istovjetni proizvod

               (7)

               Dotični proizvod obuhvaćen privremenom revizijom isti je kao proizvod opisan u ispitnom postupku koji je doveo do uvođenja mjera na snazi („početni ispitni postupak”), odnosno daske za glačanje, samostojeće ili ne, s ili bez generatora pare i/ili sustava za zagrijavanje i/ili ventilaciju, uključujući daske za rukave i njihove osnovne dijelove, tj. podnožje, navlaku i odjeljak za spremanje glačala podrijetlom iz Narodne Republike Kine, trenutačno obuhvaćenih oznakama KN ex 3924 90 00 (4), ex 4421 90 98, ex 7323 93 90, ex 7323 99 91, ex 7323 99 99, ex 8516 79 70 i ex 8516 90 00.

               (8)

               Dotični proizvod koji se proizvodi i prodaje na kineskom domaćem tržištu i koji se izvozi u EU, kao i proizvod koji se proizvodi i prodaje u Ukrajini (koristi se kao analogna zemlja), ima ista fizička, tehnička i kemijska svojstva i svrhu te se, stoga, smatra istovjetnim u smislu članka 1. stavka 4. Osnovne uredbe.

         1.5.   Dotične stranke

               (9)

               Komisija je o pokretanju revizije službeno obavijestila industriju Unije, podnositelja zahtjeva i predstavnike zemlje izvoznice. Zainteresirane stranke imale su priliku izraziti svoje stavove u pisanom obliku i zatražiti raspravu.

               (10)

               Komisija je podnositelju zahtjeva poslala obrazac zahtjeva za primjenu tretmana tržišnog gospodarstva („MET”) i upitnik, a odgovor je primila u roku koji je određen u tu svrhu. Komisija je tražila i provjerila sve podatke koje smatrala potrebnima za utvrđivanje dampinga te je obavila posjet radi provjere u poslovnim prostorijama podnositelja zahtjeva.

         1.6.   Razdoblje revizije ispitnog postupka

               (11)

               Razdoblje ispitnog postupka u vezi s dampingom obuhvatilo je razdoblje od 1. siječnja 2008. do 31. prosinca 2008. („razdoblje ispitnog postupka” ili „RIP”). Podsjeća se da je početni ispitni postupak koji je doveo do uvođenja mjera obuhvatio razdoblje od 1. siječnja 2005. do 31. prosinca 2005. („početni ispitni postupak”).

         2.   REZULTATI ISPITNOG POSTUPKA

   2.1.   Tretman tržišnog gospodarstva („MET”)

               (12)

               Na temelju članka 2. stavka 7. točke (b) Osnovne uredbe, u antidampinškim ispitnim postupcima koji se odnose na uvoz iz NRK-a, uobičajena vrijednost utvrđuje se u skladu s člankom 2. stavcima 1. do 6. Osnovne uredbe za proizvođače za koje se ustanovilo da ispunjavaju kriterije utvrđene u članku 2. stavku 7. točki (c) Osnovne uredbe, tj. kada se pokaže da uvjeti tržišnog gospodarstva prevladavaju u pogledu proizvodnje i prodaje istovjetnog proizvoda. Ti kriteriji navedeni su niže u sažetom obliku:

                           —

                           poslovne odluke donose se kao odgovor na tržišne signale i bez značajnog uplitanja države, a troškovi odražavaju tržišne vrijednosti,

                           —

                           poduzeća imaju transparentan sustav osnovnih računovodstvenih podataka koje revidiraju nezavisni revizori u skladu s međunarodnim računovodstvenim standardima („MRS”), a koji se koristi za sve potrebe,

                           —

                           ne postoje značajni poremećaji preneseni iz prijašnjeg sustava netržišnog gospodarstva,

                           —

                           zakoni o stečaju i imovini jamče pravnu sigurnost i stabilnost,

                           —

                           konverzije valuta obavljaju se po tržišnim stopama.

               (13)

               Podnositelj zahtjeva zatražio je MET prema članku 2. stavku 7. točki (b) Osnovne uredbe i pozvan je da ispuni obrazac zahtjeva za MET.

               (14)

               Ispitnim je postupkom utvrđeno da podnositelj zahtjeva nije ispunio kriterije MET-a navedene u članku 2. stavku 7. točki (c) prvoj alineji (kriterij 1.) Osnovne uredbe vezano uz troškove glavnih ulaznih materijala. Utvrđeno je da je nakon razdoblja početnog ispitnog postupka, odnosno nakon 2005., država uvela ograničenja izvoza na nekoliko proizvoda od čelika, uključujući glavne sirovine za proizvodnju dasaka za glačanje, tj. čelične ploče, čelične cijevi i čeličnu žicu. Napominje se da trošak ovih sirovina predstavlja značajan dio ukupnog troška sirovina. Uvođenjem izvoznih poreza smanjen je izvoz i time povećan obujam dostupan na domaćem tržištu, što je dovelo do nižih cijena. Također je utvrđeno da su kineskim proizvođačima čelika (5) bili dostupni programi subvencija, a javno dostupni financijski izvještaji o broju proizvođača čelika potvrđuju da kineska država aktivno podupire razvoj sektora čelika u NRK-u.

               (15)

               Posljedično, domaće su cijene čelika u NRK-u tijekom revizije ispitnog postupka bile znatno niže od cijena na ostalim većim svjetskim tržištima, posebno cijena čelika u Sjevernoj Americi i sjevernoj Europi (6), i te se razlike u cijenama ne mogu objasniti ni jednom konkurentskom prednošću u proizvodnji čelika.

               (16)

               Štoviše, na temelju podataka u dokumentima utvrđeno je da je podnositelj zahtjeva, koji je sirovine kupovao na domaćem kineskom tržištu, imao koristi od ovih umjetno niskih i narušenih cijena čelika.

               (17)

               Stoga je zaključeno da glavni ulazni materijali društva Power Team nisu znatno utjecali na tržišne vrijednosti. Posljedično, zaključeno je da podnositelj zahtjeva nije pokazao da ispunjava kriterije navedene u članku 2. stavku 7. točki (c) Osnovne uredbe i, stoga, mu se ne može odobriti MET.

               (18)

               Podnositelju zahtjeva, zemlji izvoznici i industriji Unije dana je mogućnost komentiranja gornjih nalaza. Komentari su zaprimljeni od podnositelja zahtjeva i industrije Unije.

               (19)

               Podnositelj zahtjeva iznio je tri glavna argumenta unutar roka. Prvo, naveo je da su cijene sirovina Power Teama bile u skladu s domaćim cijenama i da je taj nalaz bio dovoljan za ispunjavanje kriterija 1. početnog ispitnog postupka. Posljedično, trgovačko je društvo smatralo da uspoređivanje cijena na domaćem kineskom tržištu s cijenama na ostalim međunarodnim tržištima čelika predstavlja kršenje članka 11. stavka 9. Osnovne uredbe. U tom kontekstu, trgovačko društvo također je dovelo u pitanje važnost cijena na tržištima čelika u sjevernoj Europi i Sjevernoj Americi s kojima je usporedba izvršena. Podnositelj zahtjeva tvrdio je da su postojale cijene ostalih međunarodnih tržišta, poput turskih izvoznih cijena, koje su bile niže od domaćih cijena u NRK-u.

               (20)

               Uistinu je točno da je podnositelj zahtjeva ispunio kriterij 1. početnog ispitnog postupka, no nije ispunio kriterij 2. Međutim, smatra se da nije došlo do kršenja članka 11. stavka 9. Osnovne uredbe, jer nije bilo promjene u metodologiji ocjenjivanja posluje li trgovačko društvo prema uvjetima tržišnog gospodarstva i, posebno, ispunjava li još uvijek kriterij 1. Pitanje učinka sirovina na tržišne vrijednosti ocijenjeno je tijekom oba ispitna postupka, početnog ispitnog postupka i revizije ispitnog postupka. Jedan od pokazatelja ispitivanih tijekom oba ispitna postupka bile su domaće cijene čelika, no za vrijeme početnog ispitnog postupka nisu postojali drugi značajni čimbenici koji bi utjecali na cijene sirovina. Stoga je metodologija ostala ista, samo su nalazi bili drukčiji.

               (21)

               Revizija ispitnog postupka pokazala je da su se nakon početnog ispitnog postupka, odnosno od 2006. okolnosti promijenile nakon što je kineska država uvela nekoliko mjera da bi smanjila izvoz čeličnih ploča, cijevi i žice uvođenjem izvoznog poreza i ukidanjem povrata izvoznog PDV-a. To je, zajedno s prethodno navedenim programima subvencija, narušilo kineske domaće cijene čelika, jer je cjenovna razlika između tih cijena i domaćih cijena objavljenih za Sjevernu Ameriku i sjevernu Europu znatno porasla na otprilike 30 %. Podnositelj zahtjeva nije osporio tu cjenovnu razliku nakon iznošenja nalaza MET-a.

               (22)

               Vezano uz argument da domaće cijene čelika u Sjevernoj Americi i sjevernoj Europi nisu jedine međunarodno relevantne cijene, napominje se da su oba tržišta čelika odabrana radi usporedbe cijena, jer oba tržišta bilježe visoku potrošnju čelika i konkurentna su tržišta s nekoliko aktivnih proizvođača. Stoga je objektivno pretpostaviti da su te domaće cijene bile reprezentativne u smislu konkurentnih tržišnih cijena. Štoviše, tvrdnja da bi turske izvozne cijene bile niže od kineskih domaćih cijena u ovoj fazi nije bila utemeljena, odnosno, unutar roka nisu podnesene konkretne cijene. Nadalje, nije dano objašnjenje zašto bi turske izvozne cijene, s obzirom na očito relativno malo izvozno tržište u Turskoj u usporedbi s domaćim tržištima Sjeverne Amerike i sjeverne Europe, trebalo smatrati relevantnijima.

               (23)

               Trgovačko je društvo, zatim, tvrdilo da je bilo izloženo diskriminaciji u smislu primjene zakona EU-a, jer su u nizu ostalih nedavnih slučajeva, unutar kojih je čelik sačinjavao glavni ulazni materijal, određena kineska trgovačka društva koja se bave čelikom ispunjavala kriterij 1. Svi su navedeni slučajevi ispitani i utvrđeno je da nijednom od trgovačkih društava uključenih u te slučajeve nije odobren MET jer nisu ispunili najmanje jedan drugi kriterij članka 2. stavka 7. točke (c) Osnovne uredbe. Stoga, zbog administrativne učinkovitosti, nije bilo potrebno znatno proširiti kriterij 1., jer je bilo jasno da trgovačko društvo ne bi ispunilo druge kriterije. U svakom slučaju, Komisija nije zaključila da nije došlo do poremećaja na kineskom domaćem tržištu čelika ni u jednom od tih nedavnih slučajeva, štoviše, u nedavnim slučajevima MET nije odobren kad god su utvrđeni poremećaji vezani uz sirovinu (7).

               (24)

               Naposljetku, podnositelj zahtjeva je tvrdio da bi prilagodba uobičajene vrijednosti bila primjerenija od neodobravanja MET-a. Međutim, prilagodba uobičajene vrijednosti čini se neprimjerenom s obzirom na to da jedan od kriterija za odobrenje MET-a jest taj da troškovi glavnih ulaznih materijala moraju odražavati tržišne vrijednosti. U suprotnom, posljedica bi trebala biti neodobravanje MET-a i zamjena uobičajene vrijednosti uobičajenom vrijednosti analogne zemlje, posebno ako sirovine čine toliko značajan dio troškova ulaznih materijala.

               (25)

               Zaključno, ni jedan od argumenata društva Power Team nije bio uvjerljiv ili doveo do drukčije ocjene nalaza.

               (26)

               Industrija Unije istaknula je da se kineska država u značajnoj mjeri umiješala u industriju čelika što je već potaknulo EU i SAD da zatraže savjetovanje unutar WTO-a radi rješavanja ovog pitanja.

               (27)

               Na temelju gore navedenog, potvrđuju se nalazi i zaključak da se društvu Power Team ne treba dodijeliti MET.

               (28)

               Nakon iznošenja osnovnih činjenica i razmatranja na temelju kojih se namjeravalo preporučiti izmjenu Uredbe (EZ) br. 452/2007, podnositelj zahtjeva iznio je daljnje komentare vezane uz nalaz MET-a.

               (29)

               Podnositelj zahtjeva uglavnom je ponovio svoj argument da njegovi glavni ulazni materijali odražavaju tržišne vrijednosti u NRK-u i da su kineske cijene općenito u skladu s ostalim međunarodnim tržištima. Iako je priznao činjenicu da je povećanje cijena za glavne ulazne materijale bilo manje izraženo u NRK-u tijekom 2008. u usporedbi s ostalim međunarodnim tržištima čelika, podnositelj zahtjeva je tvrdio da to nije bilo zbog poremećaja nego da bi ostali, isključivo komercijalni čimbenici, mogli biti razlog nižih cijena na kineskom domaćem tržištu. Podnositelj zahtjeva istaknuo je povećanu proizvodnju tijekom 2008. i naveo da su postojeće antidampinške ili kompenzacijske pristojbe na snazi vezane uz izvoz većine ulaznih materijala čelika proizvedenih u NRK-u dovele do smanjenja cijena kineskih proizvođača na domaćem tržištu.

               (30)

               Napominje se da su dodatni podaci o cijenama predani od strane podnositelja zahtjeva podupirali nalaz da su glavne sirovine za proizvodnju dasaka za glačanje tijekom 2008. u prosjeku bile znatno jeftinije na kineskom domaćem tržištu nego na ostalim većim svjetskim tržištima.

               (31)

               Vezano uz argument da su isključivo komercijalni čimbenici bili razlog navedene cjenovne razlike, odnosno povećane proizvodnje u NRK-u, napominje se da taj argument nije bio dostatno potkrijepljen dokazima posebno vezano uz sve moguće korelacije između navodnog povećanja proizvodnje i situacije sa strane potražnje. Istodobno, argument podnositelja zahtjeva o postojanju kompenzacijskih pristojba vezanih uz izvoz proizvoda čelika iz NRK-a samo pokazuje da su kineski proizvođači čelika uistinu imali koristi od subvencija.

               (32)

               Posljedično, argument podnositelja zahtjeva da tržište čelika u NRK-u nije poremećeno ne može se podržati i konačno je zaključeno da utvrđivanje MET-a ne treba revidirati i da MET ne treba odobriti društvu Power Team.

         2.2.   Individualni tretman („IT”)

               (33)

               Prema članku 2. stavku 7. Osnovne uredbe, pristojba na području cijele zemlje, ako postoji, utvrđena je za zemlje koje su obuhvaćene tim člankom, osim u onim slučajevima kada trgovačka društva mogu dokazati da ispunjavaju sve kriterije za individualni tretman određene člankom 9. stavkom 5. Osnovne uredbe. Ti kriteriji navedeni su niže u sažetom obliku:

                           —

                           u slučaju poduzeća ili zajedničkih pothvata, u stranom vlasništvu, u cijelosti ili djelomično, izvoznici mogu slobodno repatrirati kapital i dobit,

                           —

                           izvozne cijene i količine, kao i uvjeti i odredbe prodaje utvrđuju se slobodno,

                           —

                           većina udjela pripada privatnim osobama te se mora pokazati da je trgovačko društvo dostatno nezavisno od uplitanja države,

                           —

                           konverzije deviznog tečaja obavljaju se po tržišnoj stopi,

                           —

                           uplitanje države ne omogućava izbjegavanje mjera ako se pojedinačnim izvoznicima odrede različite stope pristojba.

               (34)

               Podnositelj zahtjeva je, osim zahtjeva za primjenu MET-a, tražio i IT u slučaju da mu se ne dodijeli MET.

               (35)

               Ispitni je postupak pokazao da je podnositelj zahtjeva ispunio sve gore navedene kriterije i zaključeno je da društvu Power Team treba dodijeliti IT.

         2.3.   Uobičajena vrijednost

               (36)

               U skladu s člankom 2. stavkom 7. Osnovne uredbe, u slučaju uvoza iz zemalja bez tržišnog gospodarstva i u mjeri u kojoj se MET ne može dodijeliti, za zemlje određene u članku 2. stavku 7. točki (b) Osnovne uredbe, uobičajena vrijednost trebala se utvrditi na temelju cijene ili izračunate vrijednosti u analognoj zemlji.

               (37)

               U obavijesti o pokretanju postupka Komisija je navela svoju namjeru ponovnog korištenja Turske, koja je tijekom početnog ispitnog postupka korištena kao analogna zemlja, kao primjerene analogne zemlje u svrhu utvrđivanja uobičajene vrijednosti za NRK, no ni jedan turski proizvođač nije surađivao tijekom ove privremene revizije. Međutim, suradnja je ostvarena s ukrajinskim proizvođačem izvoznikom koji je bio podvrgnut usporednom ispitnom postupku druge privremene revizije. Zainteresirane stranke obaviještene su na odgovarajući način i u toj fazi nisu primljeni nikakvi komentari protiv korištenja Ukrajine kao analogne zemlje.

               (38)

               S obzirom na to da nije bilo jasnih razloga protiv odabira Ukrajine kao analogne zemlje, a posebno zato što ni jedan drugi proizvođač trećih zemalja nije surađivao, uobičajena vrijednost utvrđena je u skladu s člankom 2. stavkom 7. točkom (a) Osnovne uredbe, odnosno na temelju provjerenih podataka dobivenih od proizvođača koji surađuje u analognoj zemlji.

               (39)

               U skladu s člankom 2. stavkom 2. Osnovne uredbe, utvrđeno je da je obujam domaće prodaje istovjetnog proizvoda proizvođača koji surađuje u analognoj zemlji reprezentativan u usporedbi s izvoznom prodajom podnositelja zahtjeva u EU. Štoviše, za sve izvezene vrste proizvoda, usporediva domaća prodaja (prilagođena u smislu fizičkih svojstava ako je potrebno) smatrala se reprezentativnom s obzirom na to da je njihov obujam prodaje iznosio najmanje 5 % obujma odgovarajuće izvozne prodaje u EU.

               (40)

               Komisija je naknadno ispitala može li se smatrati da je domaća prodaja u analognoj zemlji svake vrste daske za glačanje prodavane na domaćem tržištu u reprezentativnim količinama ostvarena u uobičajenom tijeku trgovine, utvrđivanjem udjela profitabilne prodaje dotične vrste dasaka za glačanje nezavisnim kupcima.

               (41)

               Domaći poslovi prodaje smatrali su se profitabilnima kada je jedinična cijena specifične vrste proizvoda bila jednaka ili iznad troškova proizvodnje. Stoga su se utvrdili troškovi proizvodnje svake vrste koja je tijekom RIP-a prodana na domaćem tržištu analogne zemlje.

               (42)

               Kada je obujam prodaje vrste proizvoda, prodan po neto prodajnoj cijeni jednakoj ili višoj od izračunatog troška proizvodnje, iznosio više od 80 % ukupnog obujma prodaje navedene vrste, te kada je ponderirana prosječna cijena navedene vrste bila jednaka trošku proizvodnje ili viša od njega, uobičajena se vrijednost temeljila na stvarnoj domaćoj cijeni. Navedena je cijena izračunana kao ponderirani prosjek cijena cjelokupne prodaje na domaćem tržištu iste vrste ostvarene tijekom RIP-a, bez obzira na to je li navedena prodaja bila profitabilna ili ne.

               (43)

               Kada je obujam profitabilne prodaje vrste proizvoda iznosio 80 % ili manje ukupnog obujma prodaje navedene vrste, ili kada je ponderirana prosječna cijena navedene vrste bila ispod troška proizvodnje, uobičajena se vrijednost temeljila na stvarnoj domaćoj cijeni, izračunanoj kao ponderirani prosjek profitabilne prodaje samo navedene vrste.

               (44)

               Nakon iznošenja podataka, podnositelj zahtjeva komentirao je da u slučajevima u kojima profitabilna prodaja predstavlja manje od 10 % ukupnog obujma prodaje određene vrste treba koristiti izračunanu uobičajenu vrijednost.

               (45)

               U tom pogledu, napominje se da tijekom ovog ispitnog postupka nije došlo do situacije s manje od 10 % profitabilne prodaje. Štoviše, praksa automatskog izračuna uobičajene vrijednosti u takvim okolnostima više nije na snazi.

         2.4.   Izvozna cijena

               (46)

               U svim slučajevima dotični je proizvod prodan radi izvoza nezavisnim kupcima u Uniji putem nezavisnih trgovaca u NRK-u, i stoga je izvozna cijena utvrđena u skladu s člankom 2. stavkom 8. Osnovne uredbe, na temelju cijena koje su plaćene ili koje treba platiti za proizvod prilikom prodaje radi izvoza u EU.

               (47)

               Nakon iznošenja podataka, podnositelj zahtjeva naveo je da bi izvoznu cijenu trebalo utvrditi na temelju prodajne cijene nezavisnog kineskog trgovca nezavisnim kupcima u EU, a ne, sukladno dosadašnjoj praksi, na temelju cijene koja je plaćena ili koju treba platiti za proizvod prilikom prodaje od strane društva Power Team nezavisnom trgovcu u NRK-u radi izvoza. Međutim, takav pristup ne bi bio u skladu s člankom 2. stavkom 8. Osnovne uredbe prema kojem bi prilikom prodaje proizvoda radi izvoza temelj za utvrđivanje izvozne cijene trebao biti prvi nezavisni posao. Stoga se ova tvrdnja mora odbaciti.

         2.5.   Usporedba

               (48)

               Uobičajena vrijednost i izvozna cijena uspoređene su s obzirom na cijene franko tvornica. Kako bi se osigurala primjerena usporedba uobičajene vrijednosti i izvozne cijene, u obzir su uzete razlike u čimbenicima za koje se tvrdilo i pokazalo da utječu na cijene i usporedivost cijena, u skladu s člankom 2. stavkom 10. Osnovne uredbe. Na temelju toga, učinjene su prilagodbe za razlike u fizičkim svojstvima, troškovima transporta, osiguranja, naknadama za rukovanje i troškovima kreditiranja, kada je to bilo primjereno i opravdano. S obzirom na to da je izvozna cijena utvrđena isključivo na temelju domaće prodaje kineskim trgovcima radi izvoza, nije postojao razlog za prilagodbu razlika u oporezivanju, jer je uobičajena vrijednost također utvrđena na temelju domaće prodaje u analognoj zemlji koja podliježe sličnom režimu oporezivanja. Stoga su i uobičajena vrijednost i izvozna cijena izračunane na temelju vrijednosti bez PDV-a.

               (49)

               Nakon iznošenja podataka, podnositelj zahtjeva izjavio je da bi grupiranje vrsta proizvoda (što se uistinu provodilo u svrhu uspoređivanja) izazvalo određenu sumnju u točnost usporedbe cijena.

               (50)

               U tom pogledu, napominje se da je grupiranje vrsta proizvoda tijekom ovog ispitnog postupka bilo isto kao grupiranje izvršeno tijekom početnog ispitnog postupka i smatralo se potrebnim za povećanje usporedivosti proizvoda koje je društvo Power Team prodalo Uniji radi izvoza i proizvoda prodanih na domaćem tržištu analogne zemlje. Također se napominje da podnositelj zahtjeva nije dodatno podupro svoju tvrdnju, posebno vezano uz to zašto grupiranje, na način na koji je izvršeno, (i objašnjeno u posebnom objavi upućenoj podnositelju zahtjeva) ne bi bilo primjereno. Stoga se zahtjev morao odbaciti.

         2.6.   Dampinška marža

               (51)

               Kao što je predviđeno člankom 2. stavkom 11. Osnovne uredbe, ponderirana prosječna uobičajena vrijednost svake vrste uspoređena je s ponderiranom prosječnom izvoznom cijenom odgovarajuće vrste dotičnog proizvoda. Ova usporedba pokazala je postojanje dampinga.

               (52)

               Dampinška marža društva Power Team izražena kao postotak neto cijene franko granica Unije iznosila je 39,6 %.

         3.   TRAJNA PRIRODA PROMIJENJENIH OKOLNOSTI

               (53)

               U skladu s člankom 11. stavkom 3. Osnovne uredbe, također je ispitano može li se objektivno smatrati da su promijenjene okolnosti trajne prirode.

               (54)

               U tom pogledu podsjeća se da podnositelju zahtjeva nije odobren MET tijekom početnog ispitnog postupka zbog utvrđenih nepravilnosti vezanih uz njegove računovodstvene prakse. Tijekom revizije zaključeno je da je društvo Power Team ispunilo ovaj kriterij. Međutim, kako je prethodno navedeno, podnositelj zahtjeva nije ispunio kriterij MET-a naveden u članku 2. stavku 7. točki (c) prvoj alineji Osnovne uredbe vezan uz troškove glavnih ulaznih materijala. Posljedično, što se MET-a tiče, okolnosti za podnositelja zahtjeva nisu se promijenile.

               (55)

               Međutim, podaci prikupljeni i provjereni tijekom ispitnog postupka (odnosno, individualne cijene izvoza podnositelja zahtjeva u EU i uobičajena vrijednost utvrđena u Ukrajini kao analognoj zemlji) doveli su do više dampinške marže. Navedena se promjena smatra značajnom i nastavak primjene mjere na njezinoj trenutačnoj mjere više nije dovoljan kako bi se uklonio učinak dampinga.

         4.   ANTIDAMPINŠKE MJERE

               (56)

               U svjetlu rezultata ove revizije ispitnog postupka, smatra se primjerenim izmijeniti antidampinšku pristojbu koja se primjenjuje na uvoz dotičnog proizvoda od društva Power Team na 39,6 %.

               (57)

               U pogledu razine preostale pristojbe, podsjeća se da je razina suradnje tijekom početnog ispitnog postupka bila niska. Stoga je pristojba za trgovačka društva koja ne surađuju postavljena na razinu koja odgovara ponderiranoj prosječnoj dampinškoj marži najprodavanijih vrsta proizvoda proizvođača izvoznika koji surađuje s najvišom dampinškom maržom. Primjenom iste metodologije i razmatranjem relevantnih podataka podnositelja zahtjeva, preostala pristojba mora se izmijeniti na 42,3 %.

               (58)

               Zainteresirane stranke bile su obaviještene o bitnim činjenicama i razmatranjima na temelju kojih se namjeravalo preporučiti izmjenu Uredbe (EZ) br. 452/2007 te im je pružena mogućnost komentiranja. Komentari koje su stranke dostavile propisno su razmotreni te su, prema potrebi, na odgovarajući način promijenjeni konačni nalazi,

         DONIJELO JE OVU UREDBU:
   Članak 1.
   Uredba (EZ) br. 452/2007 mijenja se kako slijedi:

               —

               Unos vezan uz trgovačko društvo Guangzhou Power Team Houseware Co. Ltd., Guangzhou u tablici u članku 1. stavku 2. zamjenjuje se sljedećim:

                           Zemlja

                           Proizvođač

                           Stopa pristojbe (%)

                           Dodatna oznaka TARIC

                           NRK

                           Guangzhou Power Team Houseware Co. Ltd., Guangzhou

                           39,6

                           A783

               —

               Unos vezan uz sva ostala trgovačka društva u NRK-u u tablici u članku 1. stavku 2. zamjenjuje se sljedećim:

                           Zemlja

                           Proizvođač

                           Stopa pristojbe (%)

                           Dodatna oznaka TARIC

                           NRK

                           Sva ostala trgovačka društva

                           42,3

                           A999

         Članak 2.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 29. ožujka 2010.

            Za Vijeće

            Predsjednica

         E. ESPINOSA

      (1)  SL L 343, 22.12.2009., str. 51.

      (2)  SL L 109, 26.4.2007., str. 12.

      (3)  SL C 3, 8.1.2009., str. 14. („Obavijest o pokretanju postupka”).

      (4)  Izmijenjena oznaka (3924 90 00 umjesto 3924 90 90 kako je navedeno u obavijesti o pokretanju postupka) rezultat je nove kombinirane nomenklature koja se primjenjuje od 1.1.2010. (vidjeti Uredbu (EZ) br. 948/2009, SL L 287, 31.10.2009., str. 1.).

      (5)  Primjerice „Money for Metal: A detailed Examination of Chinese Government Subsidies to its Steel Industry”, Wiley Rein LLP, srpanj 2007., „China Government Subsidies Survey”, Anne Stevenson - Yang, veljača 2007., „Shedding Light on Energy Subsidies in China: An Analysis of China’s Steel Industry from 2000-2007”, Usha C.V. Haley, „China’s Specialty Steel Subsidies: Massive, Pervasive and Illegal”, Specialty Steel Industry of North America, „The China Syndrome How Subsidies and Government Intervention Created the World’s Largest Steel Industry”, Wiley Rein & Fielding LLP, srpanj 2006. i „The State-Business Nexus in China’s Steel Industry — Chinese Market Distortions in Domestic and International Perspective”, Prof. Dr. Markus Taube & Dr. Christian Schmidkonz, THINK!DESK China Research & Consulting, 25.2.2009.

      (6)  Izvor: Steel Business Briefing, prosječne cijene za 2005. i 2008.

      (7)  Vidjeti Uredbu Vijeća (EZ) br. 91/2009 od 26. siječnja 2009. o uvođenju konačne antidampinške pristojbe na uvoz određenih željeznih ili čeličnih elemenata za pričvršćivanje podrijetlom iz Narodne Republike Kine (SL L 29, 31.1.2009., str. 1.); Uredbu Komisije (EU) br. 287/2009 od 7. travnja 2009. o uvođenju privremene antidampinške pristojbe na uvoz određene aluminijske folije podrijetlom iz, između ostalog, Narodne Republike Kine (SL L 94, 8.4.2009, str. 17.).


title: Provedbena uredba Komisije (EU) br. 123/2013 od 12. veljače 2013. o 186. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s mrežom Al Qaidom

text:
               18/Sv. 014

               HR

               Službeni list Europske unije

               275

         32013R0123

               L 042/18

               SLUŽBENI LIST EUROPSKE UNIJE

               12.02.2013.

      PROVEDBENA UREDBA KOMISIJE (EU) br. 123/2013
   od 12. veljače 2013.
   o 186. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s mrežom Al Qaidom
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 881/2002 od 27. svibnja 2002. o uvođenju određenih posebnih mjera ograničavanja protiv određenih osoba i subjekata povezanih s mrežom Al Qaidom (1), a posebno njezin članak 7. stavak 1. točku (a), i članak 7.a stavak 1.,
   budući da:

               (1)

               Prilogom I. Uredbi (EZ) br. 881/2002 navodi se popis osoba, skupina i subjekata na koje se odnosi zamrzavanje financijskih sredstava i gospodarskih izvora sukladno toj Uredbi.

               (2)

               Odbor za sankcije Vijeća sigurnosti Ujedinjenih naroda 5. veljače 2013. odlučio je dodati jednu fizičku osobu na svoj popis osoba, skupina i subjekata na koje bi trebalo primjenjivati zamrzavanje financijskih sredstava i gospodarskih izvora.

               (3)

               Prilog I. Uredbi (EZ) br. 881/2002 bi stoga trebalo na odgovarajući način ažurirati.

               (4)

               Kako bi se osigurala učinkovitost mjera predviđenih ovom Uredbom, ova Uredba trebala bi stupiti na snagu odmah,

         DONIJELA JE OVU UREDBU:
   Članak 1.
   Prilog I. Uredbi (EZ) br. 881/2002 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 12. veljače 2013.

            Za Komisiju, u ime predsjednika,

            voditelj službe za instrumente vanjske politike

      (1)  SL L 139, 29.5.2002., str. 9.
   PRILOG
   Prilog I. Uredbi (EZ) br. 881/2002 mijenja se kako slijedi:
   Sljedeći unos dodaje se pod naslov „Fizičke osobe”:

      „Djamel Akkacha (alias (a) Yahia Abou el Hoummam; (b) Yahia Abou el Hammam). Datum rođenja: 9.5.1978. Mjesto rođenja: Rouiba, Algiers, Alžir. Državljanstvo: alžirsko. Adresa: Mali. Ostali podaci: Ime oca je Slimane. Ime majke je Akrouf Khadidja. Datum uvrštenja na popis iz članka 2.a stavka 4. točke (b): 5.2.2013.”


title: Provedbena uredba Komisije (EU) 2015/2273 оd 7. prosinca 2015. o utvrđivanju paušalnih uvoznih vrijednosti za određivanje ulazne cijene određenog voća i povrća

text:
               8.12.2015

               HR

               Službeni list Europske unije

               L 322/42

         PROVEDBENA UREDBA KOMISIJE (EU) 2015/2273
   оd 7. prosinca 2015.
   o utvrđivanju paušalnih uvoznih vrijednosti za određivanje ulazne cijene određenog voća i povrća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1),
   uzimajući u obzir Provedbenu uredbu Komisije (EU) br. 543/2011 od 7. lipnja 2011. o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća (2), a posebno njezin članak 136. stavak 1.,
   budući da:

               (1)

               Provedbenom uredbom (EU) br. 543/2011, prema ishodu Urugvajske runde multilateralnih pregovora o trgovini, utvrđuju se kriteriji kojima Komisija određuje paušalne vrijednosti za uvoz iz trećih zemalja, za proizvode i razdoblja određena u njezinu Prilogu XVI. dijelu A.

               (2)

               Paušalna uvozna vrijednost izračunava se za svaki radni dan, u skladu s člankom 136. stavkom 1. Provedbene uredbe (EU) br. 543/2011, uzimajući u obzir promjenjive dnevne podatke. Stoga ova Uredba treba stupiti na snagu na dan objave u Službenom listu Europske unije,

         DONIJELA JE OVU UREDBU:
   Članak 1.
   Paušalne uvozne vrijednosti iz članka 136. Provedbene uredbe (EU) br. 543/2011 određene su u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 7. prosinca 2015.

            Za Komisiju,

            u ime predsjednika,

         Jerzy PLEWA

            Glavni direktor za poljoprivredu i ruralni razvoj

      (1)  SL L 347, 20.12.2013., str. 671.

      (2)  SL L 157, 15.6.2011., str. 1.

      PRILOG

         Paušalne uvozne vrijednosti za određivanje ulazne cijene određenog voća i povrća

                  (EUR/100 kg)

                  Oznaka KN

                  Oznaka treće zemlje (1)

                  Standardna uvozna vrijednost

                  0702 00 00

                  MA

                  84,5

                  TR

                  83,5

                  ZZ

                  84,0

                  0707 00 05

                  MA

                  95,7

                  TR

                  155,0

                  ZZ

                  125,4

                  0709 93 10

                  MA

                  67,5

                  TR

                  150,7

                  ZZ

                  109,1

                  0805 10 20

                  MA

                  83,9

                  TR

                  59,6

                  UY

                  52,1

                  ZA

                  79,5

                  ZZ

                  68,8

                  0805 20 10

                  MA

                  72,8

                  ZZ

                  72,8

                  0805 20 30, 0805 20 50, 0805 20 70, 0805 20 90

                  TR

                  89,1

                  ZA

                  96,8

                  ZZ

                  93,0

                  0805 50 10

                  TR

                  113,3

                  ZZ

                  113,3

                  0808 10 80

                  AU

                  155,4

                  CL

                  87,9

                  NZ

                  213,1

                  US

                  120,1

                  ZA

                  149,3

                  ZZ

                  145,2

                  0808 30 90

                  CN

                  80,5

                  TR

                  143,4

                  ZZ

                  112,0

         (1)  Nomenklatura država utvrđena Uredbom Komisije (EU) br. 1106/2012 od 27. studenoga 2012. o provedbi Uredbe (EZ) br. 471/2009 Europskog parlamenta i Vijeća o statistici Zajednice u vezi s vanjskom trgovinom sa zemljama nečlanicama, u pogledu ažuriranja nomenklature država i područja (SL L 328, 28.11.2012., str. 7.). Oznakom „ZZ” označava se „drugo podrijetlo”.


title: Provedbena uredba Komisije (EU) br. 1345/2014 оd 17. prosinca 2014. o određivanju viška količina šećera, izoglukoze i fruktoze u Hrvatskoj

text:
               18.12.2014

               HR

               Službeni list Europske unije

               L 363/80

         PROVEDBENA UREDBA KOMISIJE (EU) br. 1345/2014
   оd 17. prosinca 2014.
   o određivanju viška količina šećera, izoglukoze i fruktoze u Hrvatskoj
   EUROPSKA KOMISIJA,
   uzimajući u obzir Ugovor o pristupanju Hrvatske,
   uzimajući u obzir Akt o pristupanju Hrvatske,
   uzimajući u obzir Provedbenu uredbu Komisije (EU) br. 170/2013 оd 25. veljače 2013. o utvrđivanju prijelaznih mjera u sektoru šećera zbog pristupanja Hrvatske (1), a posebno njezin članak 7. stavak 1.,
   budući da:

               (1)

               Kako bi se izbjegli poremećaji na tržištu Unije u sektoru šećera zbog pristupanja Hrvatske Uniji 1. srpnja 2013., u odjeljku 2. poglavlja II. Provedbene uredbe (EU) br. 170/2013 utvrđuju se pravila za određivanje i uklanjanje količina šećera kao takvog ili šećera u prerađenim proizvodima te izoglukoze i fruktoze koje prekoračuju količinu koja se 1. srpnja 2013. smatra uobičajenom prijenosnom zalihom (višak količina). Konkretno, u članku 9. Provedbene uredbe (EU) br. 170/2013 propisuje se da se taj višak količina mora ukloniti s tržišta u obliku šećera kao takvog ili u obliku izoglukoze na trošak Hrvatske.

               (2)

               Osim toga, u odjeljku 2. poglavlja II. Provedbene uredbe (EU) br. 170/2013 propisuje se da Komisija mora odrediti višak količina najkasnije do 31. prosinca 2014.

               (3)

               Kako bi se odredio višak količina, u članku 13. stavku 2. Provedbene uredbe (EU) br. 170/2013 propisuje se da je Hrvatska dužna Komisiju obavijestiti o proizvedenim količinama, potrošnji, zalihama, izvozu i uvozu te o sustavu uspostavljenom za utvrđivanje viška količina. Na temelju toga Komisija bi trebala odrediti višak količina usporedbom trendova na hrvatskom tržištu šećera od 1. srpnja 2012. do 30. lipnja 2013. u odnosu na prethodne tri godine. U obzir bi trebalo uzeti i posebne okolnosti gomilanja zaliha kako je propisano u članku 7. stavku 2. točki (c) Provedbene uredbe (EU) br. 170/2013. Konkretno, treba uzeti u obzir povećanje potrošnje i zaliha u Hrvatskoj te trend u Uniji, kako je Hrvatska i predložila.

               (4)

               Na temelju priopćenja iz Hrvatske višak količina šećera trebao bi se odrediti u skladu s tom metodom.

               (5)

               Ista metoda primijenjena je za određivanje viška količina izoglukoze i fruktoze. Stoga ne treba odrediti višak količina fruktoze i izoglukoze.

               (6)

               Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

         DONIJELA JE OVU UREDBU:
   Članak 1.
   Količine šećera koje prekoračuju količinu koja se 1. srpnja 2013. smatra uobičajenom prijenosnom zalihom i koje se moraju ukloniti s tržišta Unije na trošak Hrvatske u skladu s člankom 9. Provedbene uredbe (EU) br. 170/2013 iznose 37 138 tona.
   Članak 2.
   Ova Uredba stupa na snagu trećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 17. prosinca 2014.

            Za Komisiju

            Predsjednik

         Jean-Claude JUNCKER

      (1)  SL L 55, 27.2.2013., str. 1.


title: Provedbena uredba Komisije (EU) 2015/1090 оd 6. srpnja 2015. o utvrđivanju paušalnih uvoznih vrijednosti za određivanje ulazne cijene određenog voća i povrća

text:
               7.7.2015

               HR

               Službeni list Europske unije

               L 176/38

         PROVEDBENA UREDBA KOMISIJE (EU) 2015/1090
   оd 6. srpnja 2015.
   o utvrđivanju paušalnih uvoznih vrijednosti za određivanje ulazne cijene određenog voća i povrća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1),
   uzimajući u obzir Provedbenu uredbu Komisije (EU) br. 543/2011 od 7. lipnja 2011. o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća (2), a posebno njezin članak 136. stavak 1.,
   budući da:

               (1)

               Provedbenom uredbom (EU) br. 543/2011, prema ishodu Urugvajske runde multilateralnih pregovora o trgovini, utvrđuju se kriteriji kojima Komisija određuje paušalne vrijednosti za uvoz iz trećih zemalja, za proizvode i razdoblja određena u njezinu Prilogu XVI. dijelu A.

               (2)

               Paušalna uvozna vrijednost izračunava se za svaki radni dan, u skladu s člankom 136. stavkom 1. Provedbene uredbe (EU) br. 543/2011, uzimajući u obzir promjenjive dnevne podatke. Stoga ova Uredba treba stupiti na snagu na dan objave u Službenom listu Europske unije,

         DONIJELA JE OVU UREDBU:
   Članak 1.
   Paušalne uvozne vrijednosti iz članka 136. Provedbene uredbe (EU) br. 543/2011 određene su u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 6. srpnja 2015.

            Za Komisiju,

            u ime predsjednika,

         Jerzy PLEWA

            Glavni direktor za poljoprivredu i ruralni razvoj

      (1)  SL L 347, 20.12.2013., str. 671.

      (2)  SL L 157, 15.6.2011., str. 1.

      PRILOG

         Paušalne uvozne vrijednosti za određivanje ulazne cijene određenog voća i povrća

                  (EUR/100 kg)

                  Oznaka KN

                  Oznaka treće zemlje (1)

                  Standardna uvozna vrijednost

                  0702 00 00

                  AL

                  20,6

                  MA

                  149,4

                  MK

                  73,7

                  ZZ

                  81,2

                  0709 93 10

                  TR

                  117,8

                  ZZ

                  117,8

                  0805 50 10

                  AR

                  108,6

                  BO

                  144,3

                  UY

                  135,9

                  ZA

                  138,2

                  ZZ

                  131,8

                  0808 10 80

                  AR

                  114,8

                  BR

                  103,0

                  CL

                  130,3

                  NZ

                  155,0

                  US

                  117,1

                  ZA

                  125,9

                  ZZ

                  124,4

                  0808 30 90

                  AR

                  117,6

                  CL

                  134,8

                  NZ

                  235,1

                  ZA

                  113,5

                  ZZ

                  150,3

                  0809 10 00

                  IL

                  315,1

                  TR

                  245,3

                  ZZ

                  280,2

                  0809 29 00

                  TR

                  267,3

                  ZZ

                  267,3

                  0809 30 10, 0809 30 90

                  CL

                  181,4

                  ZZ

                  181,4

                  0809 40 05

                  CL

                  126,8

                  IL

                  241,9

                  ZZ

                  184,4

         (1)  Nomenklatura država utvrđena Uredbom Komisije (EU) br. 1106/2012 od 27. studenoga 2012. o provedbi Uredbe (EZ) br. 471/2009 Europskog parlamenta i Vijeća o statistici Zajednice u vezi s vanjskom trgovinom sa zemljama nečlanicama, u pogledu ažuriranja nomenklature država i područja (SL L 328, 28.11.2012., str. 7.). Oznakom „ZZ” označava se „drugo podrijetlo”.


title: Provedbena uredba Komisije (EU) 2015/392 оd 9. ožujka 2015. o zaključenju revizije Provedbene uredbe Vijeća (EU) br. 1389/2011 o uvođenju konačne antidampinške pristojbe na uvoz trikloroizocijanurne kiseline podrijetlom iz Narodne Republike Kine (revizija „novog izvoznika” ), kojom se ponovno uvodi pristojba s obzirom na uvoz od izvoznika i zaključuje evidentiranje tog uvoza

text:
               10.3.2015

               HR

               Službeni list Europske unije

               L 65/18

         PROVEDBENA UREDBA KOMISIJE (EU) 2015/392
   оd 9. ožujka 2015.
   o zaključenju revizije Provedbene uredbe Vijeća (EU) br. 1389/2011 o uvođenju konačne antidampinške pristojbe na uvoz trikloroizocijanurne kiseline podrijetlom iz Narodne Republike Kine (revizija „novog izvoznika”), kojom se ponovno uvodi pristojba s obzirom na uvoz od izvoznika i zaključuje evidentiranje tog uvoza
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice („osnovna uredba”), (1) a posebno njezin članak 11. stavak 4.,
   budući da:
   1.   Mjere na snazi

               (1)

               U listopadu 2005. Vijeće je Uredbom (EZ) br. 1631/2005 (2) („izvorna uredba”) uvelo konačne antidampinške mjere na uvoz trikloroizocijanurne kiseline i njezinih pripravaka („TCCA”), podrijetlom iz Narodne Republike Kine („NRK”). Stope antidampinške pristojbe bile su u rasponu od 7,3 % do 42,6 %.

               (2)

               Provedbenom uredbom (EU) br. 855/2010 (3) Vijeće je izmijenilo izvornu uredbu sniženjem stope antidampinške pristojbe za jednog proizvođača izvoznika na 3,2 %.

               (3)

               Nakon revizije nakon isteka mjera u skladu s člankom 11. stavkom 2. osnovne uredbe Vijeće je uvelo konačne antidampinške mjere koje uključuju pojedinačne pristojbe u rasponu od 3,2 % do 40,5 % s preostalom pristojbom od 42,6 % na uvoz TCCA-a podrijetlom iz NRK-a u skladu s Provedbenom uredbom (EU) br. 1389/2011 (4).

               (4)

               Provedbenom uredbom (EU) br. 569/2014 (5) Komisija je uvela pojedinačnu stopu pristojbe od 32,8 % za jednog novog proizvođača izvoznika.

         2.   Postojeći ispitni postupak

               (5)

               Dana 4. siječnja 2014. Europska komisija („Komisija”) primila je zahtjev za pokretanje revizije „novog izvoznika” u skladu s člankom 11. stavkom 4. osnovne uredbe. Zahtjev je podnijelo društvo Juancheng Kangtai Chemical Co. Ltd („podnositelj zahtjeva”), proizvođač izvoznik TCCA-a u NRK-u. Podnositelj zahtjeva tvrdi da nije izvozio TCCA u Europsku uniju tijekom početnog razdoblja ispitnog postupka te da je počeo izvoziti tek nakon završetka tog razdoblja. Tvrdi i da nije povezan ni s jednim od proizvođača izvoznika TCCA-a na koje se primjenjuju mjere koje su na snazi.

               (6)

               Komisija je smatrala da su dokazi prima facie koje je dostavio podnositelj zahtjeva dostatni za opravdavanje pokretanja revizije u skladu s člankom 11. stavkom 4. osnovne uredbe. Nakon što je proizvođačima iz Unije pružena mogućnost iznijeti primjedbe, Provedbenom uredbom (EU) br. 727/2014 (6) Komisija je pokrenula reviziju Provedbene uredbe (EU) br. 1389/2011 u pogledu podnositelja zahtjeva.

               (7)

               U skladu s člankom 2. Provedbene uredbe (EU) br. 727/2014 antidampinška pristojba uvedena Provedbenom uredbom (EU) br. 1389/2011 stavljena je izvan snage u pogledu podnositelja zahtjeva. U skladu s člankom 14. stavkom 5. osnovne uredbe Komisija je istodobno uputila carinska tijela da evidentiraju uvoz podnositelja zahtjeva.

         3.   Povlačenje zahtjeva

               (8)

               Dana 28. studenoga 2014. podnositelj zahtjeva službeno je povukao svoj zahtjev za reviziju „novog izvoznika”. Stoga je Komisija smatrala da bi se ispitni postupak revizije trebao zaključiti.

         4.   Objava

               (9)

               Komisija je zainteresirane strane obavijestila o svojoj namjeri da zaključi ispitni postupak revizije, da ponovno uvede konačnu antidampinšku pristojbu na uvoz TCCA-a te da retroaktivno naplati tu pristojbu za uvoz podložan evidentiranju u skladu s Provedbenom uredbom (EU) br. 727/2014. Zainteresirane strane imale su mogućnost iznijeti primjedbe. Primjedbe nisu dostavljene.

         5.   Retroaktivno naplaćivanje antidampinške pristojbe

               (10)

               Na temelju prethodno navedenih nalaza Komisija je zaključila da je potrebno zaključiti reviziju u pogledu uvoza TCCA-a koji proizvodi društvo Juancheng Kangtai Chemical Co. Ltd i koji je podrijetlom iz Narodne Republike Kine. Stoga bi trebalo prekinuti evidentiranje uvoza podnositelja zahtjeva i retroaktivno od datuma početka te revizije naplaćivati za te uvoze pristojbu na razini države koja se primjenjuje na sva ostala društva (42,6 %) uvedenu Provedbenom uredbom (EU) br. 1389/2011.

               (11)

               Ova je Uredba u skladu s mišljenjem Odbora uspostavljenog člankom 15. stavkom 1. osnovne uredbe,

         DONIJELA JE OVU UREDBU:
   Članak 1.
   1.   Ovime se zaključuje revizija novog izvoznika pokrenuta Provedbenom uredbom (EU) br. 727/2014 te se za uvoz utvrđen člankom 1. Provedbene uredbe (EU) br. 727/2014 uvodi antidampinška pristojba primjenjiva na sva ostala društva (dodatna oznaka TARIC A999) u Narodnoj Republici Kini u skladu s člankom 1. Provedbene uredbe (EU) br. 1389/2011.
   2.   Antidampinška pristojba primjenjiva na sva ostala društva u Narodnoj Republici Kini u skladu s člankom 1. Provedbene uredbe (EU) br. 1389/2011. naplaćuje se s učinkom od 2. srpnja 2014. za uvoz trikloroizocijanurne kiseline koja se prema međunarodno nezaštićenom nazivu (INN) naziva i „simklozen” te njezinih pripravaka, koji je evidentiran u skladu s člankom 3. Provedbene uredbe (EU) br. 727/2014.
   3.   Carinska tijela ovime se upućuju na prekid evidentiranja uvoza koje se provodi u skladu s člankom 3. Provedbene uredbe (EU) br. 727/2014.
   4.   Osim ako nije drukčije navedeno, primjenjuju se odredbe koje su na snazi u vezi s carinskim pristojbama.
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 9. ožujka 2015.

            Za Komisiju

            Predsjednik

         Jean-Claude JUNCKER

      (1)  SL L 343, 22.12.2009., str. 51.

      (2)  SL L 261, 7.10.2005., str. 1.

      (3)  SL L 254, 29.9.2010., str. 1.

      (4)  SL L 346, 30.12.2011., str. 6.

      (5)  SL L 157, 27.5.2014., str. 80.

      (6)  SL L 192, 1.7.2014., str. 42.